《题赵循老立斋》
元代·方回

是身犹厦屋，下栋乃上宇。
一旦贺燕雀，千关庇风雨。
轮奂易翬飞，难致础上柱。
桓楹一以植，次第万厥户。
尼父早志学，更加岁十五。
生知幼至壮，始以此自许。
父师宿培壅，忍作籧篨俯。
贞固躯峙干，幸不夷左股。
立斯以行斯，万里在接武。
务本果焉赖，肠书饱撑拄。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。